白居易
劝酒十四首。不如来饮酒七首
莫隐深山去，君应到自嫌。齿伤朝水冷，貌苦夜霜严。
渔去风生浦，樵归雪满岩。不如来饮酒，相对醉厌厌。
莫作农夫去，君应见自愁。迎春犁瘦地，趁晚喂羸牛。
数被官加税，稀逢岁有秋。不如来饮酒，酒伴醉悠悠。
莫作商人去，恓惶君未谙。雪霜行塞北，风水宿江南。
藏镪百千万，沉舟十二三。不如来饮酒，仰面醉酣酣。
莫事长征去，辛勤难具论。何曾画麟阁，只是老辕门。
虮虱衣中物，刀枪面上痕。不如来饮酒，合眼醉昏昏。
莫学长生去，仙方误杀君。那将薤上露，拟待鹤边云。
矻矻皆烧药，累累尽作坟。不如来饮酒，闲坐醉醺醺。
莫上青云去，青云足爱憎。自贤夸智慧，相纠斗功能。
鱼烂缘吞饵，蛾焦为扑灯。不如来饮酒，任性醉腾腾。
莫入红尘去，令人心力劳。相争两蜗角，所得一牛毛。
且灭嗔中火，休磨笑里刀。不如来饮酒，稳卧醉陶陶。